pythainlp/thaigov-v2-corpus-22032023 huggingface dataset:
วันศุกร์ที่ 28 สิงหาคม 2563
รมว.ทส.​ ร่วมคณะรองนายกรัฐมนตรี​
พลเอก​ ประวิตร​ วงษ์สุวรรณ​ รองนายกรัฐมนตรี เป็นประธานพิธี​มอบสัญญาเช่าที่ราชพัสดุ​ การมอบ​ สปก.-๔๐๑​  และเป็นสักขีพยานการมอบหนังสืออนุญาตให้เข้าทำประโยชน์หรืออยู่อาศัย​ในเขตป่าสงวนแห่งชาติ ให้แก่ผู้ว่าราชการจังหวัดขอนแก่น​ มอบนโยบายการดำเนินงาน​ พร้
รมว.ทส.​ ร่วมคณะรองนายกรัฐมนตรี​ "พลเอก​ ประวิตร" ​ลงพื้นที่ตรวจราชการ​ ​โครงการมอบสัญญาเช่าที่ราชพัสดุ​ มอบ​ สปก.-๔๐๑​ และมอบหนังสืออนุญาตให้เข้าทำประโยชน์หรืออยู่อาศัยฯ​ ในพื้นที่จังหวัดขอนแก่น
พลเอก​ ประวิตร​ วงษ์สุวรรณ​ รองนายกรัฐมนตรี เป็นประธานพิธี​มอบสัญญาเช่าที่ราชพัสดุ​ การมอบ​ สปก.-๔๐๑​ และเป็นสักขีพยานการมอบหนังสืออนุญาตให้เข้าทำประโยชน์หรืออยู่อาศัย​ในเขตป่าสงวนแห่งชาติ ให้แก่ผู้ว่าราชการจังหวัดขอนแก่น​ มอบนโยบายการดำเนินงาน​ พร้อมพบปะกับพี่น้องประชาชนในพื้นที่​ ณ​ ศาลาอนุสรณ์ราชประชาสมาสัยฯ​ กรมธนารักษ์​ ตำบลโนนสมบูรณ์​ อำเภอบ้านแฮด​จังหวัดขอนแก่น​
วันนี้ (๒๘ สิงหาคม ๒๕๖๓) เวลา ๐๙.๓๐ น.​ นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม​ (รมว.ทส.)​ และนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม ร่วมลงพื้นที่ตรวจราชการกับ​ พลเอก​ ประวิตร​ วงษ์สุวรรณ​ รองนายกรัฐมนตรี และคณะ​ เพื่อติดตามงานและเป็นประธานในพิธีมอบสัญญาเช่าที่ราชพัสดุ​ กรมธนารักษ์ การมอบหนังสืออนุญาตที่ดินทำกิน สปก.-๔๐๑​ และมอบหนังสืออนุญาตให้เข้าทำประโยชน์หรืออยู่อาศัยภายในเขตป่าสงวนแห่งชาติ​ (พื้นที่ลุ่มน้ำ​ ๓,๔,๕) ตามมาตรา​ ๑๖​ แห่ง​พระราชบัญญัติป่าสงวนแห่งชาติ​ พ.ศ.​๒๕๐๗ ในพื้นที่เป้าหมายการจัดที่ดินทำกินให้ชุมชน​ (คทช.)​ ซึ่งเป็นการอนุญาตให้เข้าทำประโยชน์ในที่ดินของรัฐในลักษณะแปลงรวม​ เพื่อแก้ไขปัญหาที่ดินทำกิน​ ที่อยู่อาศัย​ ลดความเหลื่อมล้ำ​ ให้ประชาชนมีที่อยู่อาศัย​ ที่ทำกิน​ อย่างเป็นธรรม​ มั่นคง​และยั่งยืน​
โอกาสนี้​ รมว.ทส.​ ได้กล่าวรายงานผลการดำเนินงานโครงการจัดที่ดินทำกินให้ชุมชนตามนโยบายรัฐบาล​ ภายใต้คณะกรรมการนโยบายที่ดินแห่งชาติ​ (คทช.)​ ซึ่งมีนายกรัฐมนตรีเป็นประธาน​ และมอบหนังสืออนุญาตให้เข้าทำประโยชน์หรืออยู่อาศัยภายในเขตป่าสงวนแห่งชาติ​ ให้แก่ผู้ว่าราชการจังหวัดขอนแก่น​จำนวน​ ๒ พื้นที่​ เนื้อที่รวม​ ๙,๔๔๒-๒-๓๘​ ไร่ ได้แก่​ ป่าสงวนแห่งชาติ​ ป่าภูเวียง​ จำนวน​ ๘๗๒-๑-๙๑​ ไร่​ และป่าดงมูล​ จำนวน​ ๘,๕๗๐-๐-๔๗ ไร่​ โดยมีรองนายกรัฐมนตรี​ (พลเอกประวิตรฯ)​ ร่วมเป็นสักขีพยาน
พลเอกประวิตรฯ​ ได้กล่าวแสดงความยินดี​ กับประชาชน​ และเกษตรกร​ ผู้ที่ได้รับเอกสารสิทธิการเช่าที่ดินราชพัสดุ​ เอกสารสิทธิ​ สปก.-๔๐๑​ และหนังสืออนุญาตให้เข้าทำประโยชน์หรืออยู่อาศัยในพื้นที่เป้าหมาย​ คทช.​ ทุกคน​ และขอบคุณผู้บริหาร​ เจ้าหน้าที่​ ทุกหน่วยงานที่เกี่ยวข้อง​ ที่ร่วมกันดำเนินการจนสำเร็จลุล่วงด้วยดี​ รวมทั้ง​ ได้ฝากเน้นย้ำ​ ให้ประชาชน​ เกษตรกร​ ทุกคนที่ได้รับสิทธิ​ฯ​ไปแล้ว​ ให้ช่วยกันรักษาและทำประโยชน์ในพื้นที่อย่างเต็มความสามารถ​ และให้เกิดความมั่นคงและยั่งยืนต่อไป
วันพฤหัสบดีที่ 17 กันยายน 2563
Beef Board ทบทวนข้อเสนอยุทธศาสตร์โคเนื้อ 20 ปี
Beef Board ทบทวนข้อเสนอยุทธศาสตร์โคเนื้อ 20 ปี (พ.ศ.2561 – 2580) มุ่งหวังสร้างผู้นำการผลิตโคเนื้อ อย่างมั่งคง มั่งคั่ง ยั่งยืน
นายสัตว์แพทย์อภัย สุทธิสังฃ์ หัวหน้าผู้ตรวจราชการกระทรวงเกษตรและสหกรณ์ เปิดเผยภายหลังการประชุมคณะกรรมการนโยบายพัฒนาโคเนื้อ - กระบือ และผลิตภัณฑ์แห่งชาติ (Beef Board) ณ กระทรวงเกษตรและสหกรณ์ ว่า การประชุมในวันนี้ได้หารือเพื่อทบทวนข้อเสนอยุทธศาสตร์โคเนื้อ 20 ปี (พ.ศ.2561 – 2580) ซึ่งมีวิสัยทัศในภาพรวมคือการเป็นผู้นำการผลิตโคเนื้อ อย่างมั่งคง มั่งคั่ง ยั่งยืน โดยในระยะ 5 ปีแรก Beef Board ได้ทบทวนผลการขับเคลื่อนยุทธศาสตร์ที่ 1 เป็นการรักษาตลาดการบริโภคโคเนื้อไทย ยุทธศาสตร์ที่ 2 เป็นการกระตุ้นการเพิ่มประชากรโคเนื้อไทย และยุทธ์ศาสตร์ที่ 3 เป็นการบริหารจัดการพืชอาหารสัตว์และอาหารสัตว์สำหรับโคเนื้อ ซึ่งมีเป้าหมายให้ประเทศไทยเป็นผู้นำการผลิตโคเนื้อที่เพียงพอต่อการบริโภคและส่งของในภูมิภาค ในระยะ 10 ปี ประเทศไทยจะเป็นศูนย์กลางการผลิต การตลาดโคเนื้อและผลิตภัณฑ์ในอาเซียน+3 ในระยะ 15 ปี ประเทศไทยจะเป็นผู้นำการตลาดมูลค่าโคเนื้อด้วยนวัตกรรมที่เป็นมิตรกับสิ่งแวดล้อม และในระยะ 20 ปี ประเทศไทยจะเป็นผู้นำการส่งออกอาหารและผลิตภัณฑ์เนื้อโคในตลาดโลก
ทั้งนี้ ปัจจุบันประเทศไทยมีเกษตรกรที่เลี้ยงโคเนื้อกว่า 909,324 ราย ซึ่งมีโคเนื้อทั้งหมดกว่า 6,230,140 ตัว โดยการประมาณการผลผลิตโคเนื้อในปี 2563 คาดว่าจะมีปริมาณเพิ่มขึ้นจากปี 2562 กว่า 1.224 ล้านตัว เนื่องจากประสิทธิภาพการผลิตที่เพิ่มขึ้น
วันพุธที่ 9 กันยายน 2563
“กยศ. ช่วยเหลือครูผู้ค้ำประกันนครศรีธรรมราช งดขายทอดตลาดและติดต่อผู้กู้ยืมให้รับผิดชอบชำระหนี้”
กองทุนเงินให้กู้ยืมเพื่อการศึกษา (กยศ.) ชี้แจงกรณีครูผู้ค้ำประกันที่ถูกยึดทรัพย์แทนผู้กู้ยืมที่ไม่ชำระหนี้ โดยงดการขายทอดตลาด และติดต่อผู้กู้ยืมให้รับผิดชอบชำระหนี้ทั้งหมด
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา เปิดเผยว่า “จากกรณีที่ คุณครูวันดี อดีตคุณครูโรงเรียนฉวางรัชดาภิเษก จังหวัดนครศรีธรรมราช ได้ร้องเรียนผ่านสื่อมวลชน เนื่องจากถูกยึดทรัพย์บ้านและที่ดินซึ่งเป็นที่อยู่อาศัยในปัจจุบัน เนื่องจากการเป็นผู้ค้ำประกันให้แก่นักศึกษาผู้กู้ยืมกองทุน แต่หลังจากผู้กู้ยืมเรียนจบกลับไม่ชำระหนี้ตามสัญญา จนกระทั่งถูกฟ้องร้องดำเนินคดีและถูกบังคับคดี ทำให้คุณครูที่เป็นผู้ค้ำประกันได้รับความเดือดร้อน นั้น กองทุนขอชี้แจงว่าจากการสืบทรัพย์บังคับคดี ไม่พบทรัพย์ของผู้กู้ยืม แต่พบทรัพย์ของคุณครูที่เป็นผู้ค้ำประกัน จึงจำเป็นต้องดำเนินการบังคับคดีที่ดินดังกล่าว ทั้งนี้ หลังจากกองทุนทราบเรื่องดังกล่าว กองทุนได้พยายามติดต่อจนสามารถติดต่อผู้กู้ยืมได้ ซึ่งผู้กู้ยืมยินยอมที่จะชำระหนี้ทั้งหมด เพื่อไม่ให้คุณครูผู้มีพระคุณเดือดร้อน โดยขอผ่อนชำระเดือนละ 2,000 บาท จนกว่าจะชำระหนี้เสร็จสิ้น ทั้งนี้ ในส่วนทรัพย์สินของคุณครูที่ถูกยึดไว้นั้น กองทุนจะงดการขายทอดตลาด และขอยืนยันว่าจะไม่มีการขายทอดตลาดอย่างแน่นอน ซึ่งทางกองทุนได้แจ้งคุณครูวันดีเป็นที่เรียบร้อยแล้ว
กองทุนขอฝากถึงผู้กู้ยืมทุกท่านให้มีความรับผิดชอบในการชำระเงินคืนเพื่อไม่ให้เดือดร้อนถึงผู้ค้ำประกันไม่ว่าจะเป็นพ่อแม่ ญาติผู้ใหญ่ หรือครูอาจารย์ที่เคยให้ความช่วยเหลือยามยากลำบาก โดยเงินที่ชำระคืนจะนำไปหมุนเวียนสร้างโอกาสทางการศึกษาให้แก่น้องๆ ที่ยังรอโอกาสอีกจำนวนมาก” ผู้จัดการกองทุนฯ กล่าวในที่สุด
วันอังคารที่ 1 กันยายน 2563
นายกรัฐมนตรีผลักดันการวิจัยและพัฒนาสมุนไพรไทยเพื่อสุขภาพ  พร้อมเชิญชวนท่องเที่ยวเชิงวัฒนธรรม ส่งเสริมเศรษฐกิจภายในประเทศ
นายกรัฐมนตรีผลักดันการวิจัยและพัฒนาสมุนไพรไทยเพื่อสุขภาพ  พร้อมเชิญชวนท่องเที่ยวเชิงวัฒนธรรม ส่งเสริมเศรษฐกิจภายในประเทศ
วันนี้ (1 ก.ย. 63) เวลา 08.30 น. ณ ตึกสันติไมตรี ทำเนียบรัฐบาล ก่อนการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เยี่ยมชมนิทรรศการเด่นกรมการแพทย์แผนไทยและการแพทย์ทางเลือกในงานมหกรรมสมุนไพรแห่งชาติ ครั้งที่ 17 โดยกระทรวงสาธารณสุข และนิทรรศการแสดงผลงานศิลปาชีพและงานหัตถศิลป์ไทยแบบดั้งเดิมและแบบร่วมสมัย โดยศูนย์ส่งเสริมศิลปาชีพระหว่างประเทศ (SACICT) รวมถึงร่วมกิจกรรมประชาสัมพันธ์ประเพณีอุ้มพระดำน้ำ จังหวัดเพชรบูรณ์ พ.ศ. 2563 ของกระทรวงวัฒนธรรม โดยมีนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ นายอิทธิพล คุณปลื้ม รัฐมนตรีว่าการกระทรวงวัฒนธรรม นายวีรศักดิ์ หวังศุภกิจโกศล รัฐมนตรีช่วยว่าการกระทรวงพาณิชย์ นายดิสทัต โหตระกิตย์ เลขาธิการนายกรัฐมนตรี และนายอนุชา บูรพชัยศรี โฆษกประจำสำนักนายกรัฐมนตรี ร่วมชมนิทรรศการในครั้งนี้ด้วย
นายกรัฐมนตรีเยี่ยมชมนิทรรศการเด่นกรมการแพทย์แผนไทยและการแพทย์ทางเลือก จากงานมหกรรมสมุนไพรแห่งชาติ ครั้งที่ 17 ประกอบไปด้วย ฟ้าทะลายโจร เสริมภูมิต้านโควิด-19 ทางเลือกเพื่อเศรษฐกิจไทย การวิจัยและพัฒนาสมุนไพร กัญชา ทางการแพทย์แผนไทย และผลิตภัณฑ์สมุนไพร รางวัล PMHA (Prime Minister Herbal Awards) โอกาสนี้ นายกรัฐมนตรีให้ความสนใจสอบถามคุณสมบัติผลิตภัณฑ์สมุนไพรไทยที่มีสรรพคุณทางยา ใช้ในการรักษาโรคได้ พร้อมย้ำว่ารัฐบาลสนับสนุนการวิจัยสมุนไพรไทยควบคู่ไปกับการพัฒนายาแผนปัจจุบัน เพื่อให้คนไทยมีสุขภาพที่แข็งแรง โดยงานมหกรรมสมุนไพรแห่งชาติ ครั้งที่ 17 จะจัดขึ้นระหว่างวันที่ 2 – 6 ก.ย. 63 ณ ศูนย์แสดงสินค้าและการประชุมอิมแพ็ค เมืองทองธานี อาคาร 10 – 1
จากนั้น นายกรัฐมนตรีเยี่ยมชมนิทรรศการแสดงผลงานศิลปาชีพและงานหัตถศิลป์ไทยแบบดั้งเดิมและ แบบร่วมสมัย โดยศูนย์ส่งเสริมศิลปาชีพระหว่างประเทศ (SACICT) โดยรองนายกรัฐมนตรีและรัฐมนตรีว่าการกระทรวงพาณิชย์ กล่าวรายงานการจัดงาน “Craft Bangkok 2020” เพื่อสร้างโอกาสทางการตลาดให้แก่ผลิตภัณฑ์หัตถกรรมไทย ยกระดับคุณภาพการผลิต ส่งเสริมกระบวนความคิดสร้างสรรค์ในการออกแบบผลิตภัณฑ์ นายกรัฐมนตรีชื่นชมผลิตภัณฑ์หัตถกรรมไทยที่มีลวดลายสวยงาม มีความปราณีต แสดงเอกลักษณ์ความเป็นไทย พร้อมแนะให้มีการผลักดันสู่ตลาดต่างประเทศ เพื่อสร้างรายได้แก่ช่างศิลปหัตถกรรมด้วย ทั้งนี้ งาน “Craft Bangkok 2020” จะจัดขึ้นระหว่างวันที่ 3 – 6 ก.ย. 63 ณ ฮออล์ 98 - 99 ศูนย์นิทรรศการและการประชุมไบเทค
จากนั้น นายกรัฐมนตรีร่วมกิจกรรมประชาสัมพันธ์ประเพณีอุ้มพระดำน้ำ จังหวัดเพชรบูรณ์ พ.ศ. 2563 ระหว่างวันที่ 15 – 20 ก.ย. 63 เพื่อสืบสานอัตลักษณ์ของประเพณีในท้องถิ่น โดยอาหารที่ใช้ประกอบพิธีงานประเพณีอุ้มพระดำน้ำ เช่น กระยาสารท ข้าวต้มมัด กล้วยไข่ ผลิตภัณฑ์แปรรูปจากมะขามที่เป็นเอกลักษณ์จังหวัดเพชรบูรณ์ การจัดแสดงดอกไม้ที่มีสรรพคุณทางยาถวายพระพุทธมหาธรรมราชา พร้อมรับชมการแสดงรำจากเยาวชน ในตอนท้าย นายกรัฐมนตรีกล่าวเชิญชวนให้ประชาชนเข้าร่วมเทศกาลงานประเพณีอุ้มพระดำน้ำ ที่จังหวัดเพชรบูรณ์ เพื่อเป็นการท่องเที่ยวเชิงสร้างสรรค์และวัฒนธรรม รวมถึงเป็นการกระตุ้นเศรษฐกิจภายในประเทศอีกด้วย
.......................
กลุ่มประชาสัมพันธ์และเผยแพร่ สำนักโฆษก
วันอังคารที่ 1 กันยายน 2563
นายกรัฐมนตรี ยก 5 ข้อเสนอคณะกรรมาธิการตรวจสอบข้อเท็จจริงและข้อกฎหมาย คดีนายวรยุทธฯ ย้ำหลักยุติธรรมคือหลักการสำคัญประเทศ
นายกรัฐมนตรี ยก 5 ข้อเสนอคณะกรรมาธิการตรวจสอบข้อเท็จจริงและข้อกฎหมาย คดีนายวรยุทธฯ ย้ำหลักยุติธรรมคือหลักการสำคัญประเทศ
วันนี้ (1 ก.ย. 63) เวลา 12.00 น. ณ ตึกสันติไมตรี (หลังใน) ทำเนียบรัฐบาล หลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงกรณีสำนักงานอัยการสูงสุดมีคำสั่งไม่ฟ้องดำเนินคดีอาญากับนายวรยุทธ อยู่วิทยา ในข้อหาขับรถโดยประมาททำให้ดาบตำรวจ วิเชียร กลั่นประเสริฐ ถึงแก่ชีวิตขณะปฏิบัติหน้าที่ เมื่อ พ.ศ. 2555 แม้นจะดำเนินคดีในลักษณะนี้จำนวนมาก แต่เพื่อสังคมและประชาชนมั่นใจในกระบวนการยุติธรรมของประเทศไทย จึงได้มอบหมาย นาย วิชา มหาคุณ เป็นประธานคณะกรรมการตรวจสอบข้อเท็จจริงและข้อกฎหมาย ซึ่งได้เสนอรายงานการทำงานอย่างต่อเนื่อง ซึ่งนายกรัฐมนตรีย้ำว่าไม่สามารถไปก้าวล่วงอำนาจฝ่ายนิติบัญญัติ หรือสำนักงานอัยการสูงสุดที่เป็นองค์กรอิสระ เพียงแต่กำชับการทำงานของเจ้าหน้าที่ตำรวจให้มีความรอบคอบ เพราะหลักยุติธรรมต้องเป็นหลักการสำคัญของประเทศ
ทั้งนี้ คณะกรรมการฯ รายงานคดีดังกล่าวใช้ระยะเวลาดำเนินการมากว่า 8 ปี และมีหน่วยงานที่เกี่ยวข้องมากมายซึ่งอาจมีการร่วมมือเป็นกระบวนการ รวมถึงมีการร้องเรียนขอความเป็นธรรมจำนวน 14 ครั้ง ซึ่งจะต้องมีการตรวจสอบเพื่อให้เกิดความชัดเจน เพื่อลดความขัดแย้งในสังคม จากข้อเท็จจริงและพยานหลักฐานจึงมีข้อเสนอ 5 ข้อ ได้แก่ 1. การยกคดีขึ้นดำเนินการใหม่ โดยเฉพาะคดีที่ยังไม่ขาดอายุความ 2. ดำเนินคดีทางวินัยและอาญาแก่ผู้ที่เกี่ยวข้องทุกฝ่าย 3. ในเรื่องที่ยังไม่มีความชัดเจนว่ามีความผิดหรือไม่ จะต้องมีตรวจสอบพฤติการณ์ทางจริยธรรม 4. ซักซ้อมความเข้าใจเกี่ยวกับการมอบอำนาจของผู้บังคับบัญชา และ 5. การปรับแก้ไข/เพิ่มติมกฎหมาย ระเบียบ ที่เกี่ยวข้อง
ในตอนท้าย นายกรัฐมนตรีกล่าวว่าหน่วยงานที่เกี่ยวจะต้องดำเนินงานตามอำนาจหน้าที่ และรัฐบาลมอบหมายให้สำนักงานคณะกรรมการป้องกันและปราบปรามการทุจริตในภาครัฐเป็นศูนย์กลางในการติดตามข่าวสารเพื่อให้ประชาชนทราบอย่างต่อเนื่อง ทั้งนี้ คณะกรรมการฯ ได้ขอเพิ่มระยะเวลาทำงานอีก 30 วัน หากประชาชนมีข้อเสนอหรือเบาะแสต่าง ๆ สามารถส่งให้คณะกรรมการฯ ดำเนินการต่อได้
..................
กลุ่มประชาสัมพันธ์และเผยแพร่ สำนักโฆษก
วันเสาร์ที่ 29 สิงหาคม 2563
​‘นฤมล’ เยือนขอนแก่น เดินหน้าพัฒนาทักษะฝีมือแรงงาน สร้างอาชีพ สร้างรายได้
รัฐมนตรีช่วยว่าการกระทรวงแรงงาน ลงพื้นที่เยี่ยมและให้กำลังใจประชาชนและผู้ใช้แรงงานชาวขอนแก่นกว่า 800 คน รวมถึงรับทราบปัญหา อุปสรรค และความต้องการของคนในพื้นที่ ลั่น! พร้อมเดินหน้าพัฒนาทักษะฝีมือให้แก่แรงงาน สร้างอาชีพ สร้างรายได้อย่างยั่งยืน
วันที่ 29 สิงหาคม 2563 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน พร้อมด้วย ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ ดร.ภาคิน สมมิตรธนกุล ผู้ช่วยเลขานุการรัฐมนตรีว่าการกระทรวงแรงงาน และผู้บริหารกระทรวงแรงงาน ลงพื้นที่จังหวัดขอนแก่น พบปะประชาชนและผู้ใช้แรงงาน กว่า 800 คน เพื่อให้กำลังใจแก่ประชาชนผู้ใช้แรงงาน รวมถึงรับทราบปัญหา อุปสรรค และความต้องการของประชาชนในพื้นที่ โดยเฉพาะความต้องการด้านการพัฒนาฝีมือแรงงาน ณ ที่ว่าการอำเภอหนองเรือ จังหวัดขอนแก่น
รัฐมนตรีช่วยว่าการกระทรวงแรงงาน กล่าวว่า รัฐบาลภายใต้การนำของ พลเอก ประยุทธ์ จันทร์โอชา นายกรัฐมนตรี รวมถึง พลเอก ประวิตร วงษ์สุวรรณ รองนายกรัฐมนตรี ได้ให้ความสำคัญกับเรื่องสวัสดิการ โดยเฉพาะการให้โอกาสเข้าถึงสิ่งจำเป็นขั้นพื้นฐาน เพื่อลดความเหลื่อมล้ำทางสังคม ซึ่งสอดคล้องกับแนวทางยุทธศาสตร์ในการพัฒนาประเทศ ตลอดจนโอกาสในการได้รับการพัฒนาทักษะทางอาชีพ ให้มีงานทำ มีรายได้ ซึ่งกระทรวงแรงงานโดยกรมพัฒนาฝีมือแรงงาน จะได้ร่วมบูรณาการกับหน่วยงานทุกภาคส่วน เพื่อเตรียมความพร้อมกำลังแรงงานทั้งแรงงานในระบบ แรงงานนอกระบบ ตลอดจนแรงงานภาคการเกษตรที่อยู่ในช่วงรอฤดูกาลเก็บเกี่ยว ให้มีโอกาสในการประกอบอาชีพเสริมหรืออาชีพอิสระ สามารถสร้างรายได้ ดูแลตนเองและครอบครัวต่อไป
“การพบปะประชาชนและผู้ใช้แรงงานในวันนี้ ทำให้รับทราบปัญหา อุปสรรค และความต้องการความช่วยเหลือจากภาครัฐ ตลอดจนข้อคิดเห็นและข้อเสนอแนะต่าง ๆ ซึ่งจะเป็นประโยชน์ต่อการวางแผนการดำเนินงานของกระทรวงภายใต้ภารกิจที่ได้รับมอบหมายให้สามารถตอบสนองต่อความต้องการของภาคประชาชนได้อย่างแท้จริง อีกทั้งเพิ่มขีดความสามารถในการแข่งขันของประเทศด้วย” รมช.แรงงาน กล่าวในท้ายสุด
สำหรับแรงงานที่ต้องการพัฒนาทักษะฝีมือให้ตรงกับความต้องการของตลาด รวมถึงพัฒนาทักษะเพื่อนำไปประกอบอาชีพเสริม ตลอดจนเพิ่มทักษะฝีมือทางด้านอาชีพ สามารถติดต่อสมัครฝึกอบรมได้ที่หน่วยงานของกรมพัฒนาฝีมือแรงงาน ซึ่งมีอยู่ทุกจังหวัดทั่วประเทศ หรือติดตามในเพจเฟซบุคของกรมพัฒนาฝีมือแรงงานได้ หรือโทรสอบถามที่สายด่วนกระทรวงแรงงาน 1506 กด 4
วันจันทร์ที่ 31 สิงหาคม 2563
ครม.เห็นชอบ จัดเก็บภาษีมูลค่าเพิ่มร้อยละ 7 ต่อไปอีก 1 ปี
วันเสาร์ที่ 29 สิงหาคม 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบมาตรการขยายเวลาการลดอัตราภาษีมูลค่าเพิ่ม โดยให้ยังคงการจัดเก็บภาษีมูลค่าเพิ่มในอัตราร้อยละ 7 ต่อไปอีก 1 ปี เริ่มตั้งแต่วันที่ 1 ต.ค. 63 ถึง 30 ก.ย. 64 สำหรับการขายสินค้า การให้บริการ หรือการนำเข้าทุกกรณีที่เข้าลักษณะต้องเสียภาษีมูลค่าเพิ่ม ซึ่งจะช่วยลดภาระค่าครองชีพให้กับประชาชน และสร้างความเชื่อมั่นในการประกอบธุรกิจให้แก่ภาคเอกชนเพื่อให้สามารถดำเนินการต่อไปได้อย่างต่อเนื่อง รวมทั้งยังช่วยให้ระบบเศรษฐกิจของประเทศฟื้นตัวหลังจากสถานการณ์การแพร่ระบาดของโรคโควิด-19 คลี่คลายลง
อีกด้วย
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 10 กันยายน 2563
“เนวินธุ์” แชร์ Best Practice ดีอีเอส หนุนบูรณาการใช้โครงสร้างไอทีลดเหลื่อมล้ำ
“เนวินธุ์” แชร์ Best Practice ดีอีเอส หนุนบูรณาการใช้โครงสร้างไอทีลดเหลื่อมล้ำ
“เนวินธุ์” ผู้ช่วยรมว.ดีอีเอส ประชุมโต๊ะกลมระดับรัฐมนตรีร่วมกับประเทศสมาชิกไอทียู ในงาน WSIS 2020 ใช้เวทีแลกเปลี่ยนความเห็นและแนวปฏิบัติที่ดีของไทย โชว์ความสำเร็จเรื่องความร่วมมือจากทุกภาคส่วนในการพัฒนาโครงสร้างพื้นฐานทางสารสนเทศลดความเหลื่อมล้ำ ภายใต้โครงการเน็ตประชารัฐ
นายเนวินธุ์ ช่อชัยทิพฐ์ ผู้ช่วยรัฐมนตรีประจำกระทรวงดิจิทัลเพื่อเศรษฐกิจและสังคม (ดีอีเอส) กล่าวว่า วันนี้ (8 กันยายน 2563) ได้เข้าร่วมการประชุมโต๊ะกลมระดับรัฐมนตรี ภายใต้งาน World Summit on the Information Society Forum (WSIS) 2020 ซึ่งเป็นการประชุมระดับโลกในกรอบสหประชาชาติสำหรับด้านเทคโนโลยีสารสนเทศและการสื่อสาร (ICT) เพื่อการพัฒนา และเป็นเวทีสำหรับการแลกเปลี่ยนข้อมูล การพัฒนาองค์ความรู้ และแลกเปลี่ยนแนวปฏิบัติที่เป็นเลิศ รวมถึงการกำหนดแนวทางการพัฒนาและสร้างเครือข่ายในการทำงานร่วมกัน
ทั้งนี้ การประชุมโต๊ะกลมระดับรัฐมนตรี เป็นการประชุมปิดที่มีผู้เข้าร่วมประชุมในระดับรัฐมนตรีหรือรัฐมนตรีช่วยเท่านั้น เพื่อหารือในเรื่องนโยบายที่ส่งเสริมแนวปฏิบัติที่ดีและการดำเนินการเพื่อบรรลุเป้าหมายในการสร้างสังคมสารสนเทศ ด้านโครงสร้างพื้นฐาน การพัฒนาศักยภาพการใช้เทคโนโลยีดิจิทัล และการใช้เทคโนโลยีเพื่อบรรลุเป้าหมายการพัฒนาที่ยั่งยืน โดยมี Mr. Houlin Zhao เลขาธิการสหภาพโทรคมนาคมระหว่างประเทศ หรือไอทียู (ITU) เป็นผู้ดำเนินรายการ และมีรัฐมนตรีจากประเทศโดมินิกัน ทำหน้าที่ประธานที่ประชุม
“ในการเข้าร่วมประชุมร่วมกับรัฐมนตรีของประเทศสมาชิก ITU ครั้งนี้ ผมได้ร่วมแลกเปลี่ยนความเห็นและแนวปฏิบัติที่ดีของไทย ในเรื่องความร่วมมือจากทุกภาคส่วนในการพัฒนาโครงสร้างพื้นฐานทางสารสนเทศเพื่อลดความเหลื่อมล้ำในการเข้าถึงเทคโนโลยี ภายใต้ความสำเร็จของโครงการเน็ตประชารัฐ และประสบการณ์ของไทยในการนำเทคโนโลยีดิจิทัลมาใช้ในช่วงสถานการณ์โควิด -19” นายเนวินธุ์กล่าว
สำหรับการประชุมในปีนี้ ได้จัดขึ้นในรูปแบบออนไลน์ แทนการประชุมในรูปแบบปกติ เนื่องจากการแพร่ระบาดของโควิด -19 กิจกรรมของ WSIS จะประกอบด้วย การประชุมระดับรัฐมนตรี การประชุม High-level Policy Sessions และ พิธีมอบรางวัล WSIS PRIZE 2020 โดยในการประชุม High Level Policy Session ซึ่งจัดไปแล้วก่อนหน้านี้ เมื่อวันที่ 23 กรกฎาคม 2563 ผู้ช่วยรัฐมนตรีกระทรวงดิจิทัลฯ ได้เข้าร่วมประชุม และนำเสนอนโยบายด้านด้านดิจิทัลของไทย ที่ส่งเสริมการเข้าถึงข้อมูล ความรู้ของทุกภาคส่วน
*************
วันจันทร์ที่ 7 กันยายน 2563
สาเหตุใดที่ทำให้ทองแดง สามารถทำลายเชื้อไวรัสโควิด-19 ได้ ??
สาเหตุใดทองแดงสามารถทำลายเชื้อไวรัสโควิด-19 ได้
Q : สาเหตุใดที่ทำให้ทองแดง สามารถทำลายเชื้อไวรัสโควิด-19 ได้ ??
A : เป็นเพราะว่าไอออนของทองแดงจะเข้าไปทำลาย ลิพิด เมมเบรน (Lipid membrane) หรือเกราะป้องกันของไวรัส โดยผลวิจัยพบว่าเชื้อไวรัสโควิด-19 จะมีชีวิตอยู่บนพื้นผิวทองแดงได้เพียง 4 ชม. เท่านั้น
วันพุธที่ 2 กันยายน 2563
รมว.ทส.บันทึกเทปกล่าวถ้อยแถลง The Online Platform on Sustainable and Resilient Recovery from COVID-19)
รมว.ทส.บันทึกเทปกล่าวถ้อยแถลง The Online Platform on Sustainable and Resilient Recovery from COVID-19)
รมว.ทส.บันทึกเทปกล่าวถ้อยแถลง The Online Platform on Sustainable and Resilient Recovery from COVID-19)
วันนี้ (2 ก.ย. 63) เวลา 15.00 น. ณ ห้องรับรอง ชั้น 20 กระทรวงทรัพยากรธรรมชาติและสิ่งแวดล้อม นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม บันทึกเทปกล่าวถ้อยแถลงเพื่อเผยแพร่ผ่านทางเว็บไซต์ในการประชุมออนไลน์ เรื่อง การฟื้นตัวอย่างยั่งยืนและเข้มแข็งจากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) (The Online Platform on Sustainable and Resilient Recovery from COVID-19) ซึ่งเป็นข้อริเริ่มของ H.E. Koizumi Shinjiro รัฐมนตรีว่าการกระทรวงสิ่งแวดล้อมญี่ปุ่น ภายใต้กรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ เพื่อแลกเปลี่ยนข้อมูลและหารือแนวทางการดำเนินงานรับมือและฟื้นตัวจากการแพร่ระบาดของโรคติดเชื้อไวรัสโคโรนา 2019 การฟื้นตัวทางเศรษฐกิจ สังคม และสิ่งแวดล้อม รวมถึงเพื่อแสดงความร่วมมือร่วมใจของประเทศต่าง ๆ ในการดำเนินงานด้านการเปลี่ยนแปลงสภาพภูมิอากาศ โดยการประชุมดังกล่าวจะกำหนดจัดขึ้นในวันที่ 3 กันยายน 2563 นี้
วันพฤหัสบดีที่ 10 กันยายน 2563
พม. จับมือภาคีเครือข่ายร่วมพัฒนาศักยภาพผู้ประกอบการสตรีชุมชนในยุควิถีชีวิตใหม่ (โควิด - 19)
พม. จับมือภาคีเครือข่ายร่วมพัฒนาศักยภาพผู้ประกอบการสตรีชุมชนในยุควิถีชีวิตใหม่ (โควิด - 19)
วันนี้ (10 ก.ย. 63) เวลา 09.30 น.นายปรเมธี วิมลศิริ ปลัดกระทรวงการพัฒนาสังคมและความมั่นคงของมนุษย์ (ปลัด พม.)เป็นประธานเปิดโครงการอบรมเชิงปฏิบัติการเพื่อพัฒนาศักยภาพผู้ประกอบการสตรีชุมชนในยุควิถีชีวิตใหม่ (โควิด - 19) พร้อมบรรยายพิเศษ เรื่อง มองเศรษฐกิจไทยภายหลังโควิด 19: ผลกระทบต่อสตรีในหลากหลายมิติ โดยมีคุณหญิงณัฐิกา วัธนเวคิน อังอุบลกุล ประธานเครือข่ายผู้ประกอบการสตรีอาเซียนแห่งประเทศไทยกล่าวรายงาน พร้อมด้วยคณะผู้บริหารกระทรวง พม. ผู้แทนจากกลุ่มอาชีพสตรีหรือผู้ประกอบการสตรีขนาดเล็กในชุมชน รวมทั้งผู้ประกอบการสตรีและกลุ่มวิชาชีพสตรีต่างๆ รวมจำนวนทั้งสิ้น 150 คน เข้าร่วมงาน ณ ห้องประชุม MSC Hall โรงแรมรามาดา พลาซา กรุงเทพฯ แม่น้ำ ริเวอร์ไซด์ (Ramada Plaza Bangkok Menam Riverside) ถนนเจริญกรุง กทม.
นายปรเมธีกล่าวว่า โครงการอบรมเชิงปฏิบัติการเพื่อพัฒนาศักยภาพผู้ประกอบการสตรีชุมชนในยุควิถีชีวิตใหม่ (โควิด - 19) เป็นความร่วมมือระหว่างกระทรวงการพัฒนาสังคมและความมั่นคงของมนุษย์ (พม.) โดยกรมกิจการสตรีและสถาบันครอบครัว (สค.) และเครือข่ายผู้ประกอบการสตรีอาเซียน ประเทศไทย (AWEN Thailand) พร้อมด้วยภาคีเครือข่าย ทั้งสหพันธ์สมาคมสตรีนักธุรกิจและวิชาชีพแห่งประเทศไทย ในพระบรมราชินูปถัมภ์ ตลาดหลักทรัพย์แห่งประเทศไทย มหาวิทยาลัยหอการค้าไทย บรรษัทประกันสินเชื่ออุตสาหกรรมขนาดย่อม (บสย.) และธนาคารพัฒนาวิสาหกิจขนาดกลางและขนาดย่อมแห่งประเทศไทย รวมทั้งนักธุรกิจและผู้ประกอบธุรกิจชั้นนำของประเทศไทย เพื่อมุ่งให้ความรู้เสริมสร้างทักษะด้านการเงิน การตลาด การทำธุรกิจออนไลน์ วินัยการเงิน และแลกเปลี่ยนประสบการณ์กับนักธุรกิจ และสถานการณ์โลกด้านเศรษฐกิจต่างๆ สำหรับสร้างแนวคิด เสริมสร้างความรู้ ความเข้าใจ และหนทางในการปรับเปลี่ยนรูปแบบธุรกิจ หรือการประกอบอาชีพเพื่อการอยู่รอดในสถานการณ์โควิด-19
นายปรเมธีกล่าวเพิ่มเติมว่า โครงการอบรมครั้งนี้ นับเป็นการขับเคลื่อนงานด้านสตรีที่สอดคล้องกับแผนยุทธศาสตร์การพัฒนาผู้ประกอบการสตรีอาเซียนใน 3 ประเด็นหลัก คือ 1) การสร้างความยั่งยืนให้กับธุรกิจ (Sustainability) 2) การส่งเสริมธุรกิจเข้าสู่ตลาดดิจิทัล (Digitalization) และ 3) การส่งเสริมวินัยการเงิน (Financial Inclusion) ที่ผู้แทนเครือข่ายผู้ประกอบการสตรีอาเซียน 10 ประเทศของภูมิภาคอาเซียนได้ประชุมร่วมกัน เพื่อค้นหาแนวทางพัฒนาความก้าวหน้าของผู้ประกอบการสตรี และเพื่อเป็นอีกแนวทางหนึ่งในการผลักดันให้เกิดการเพิ่มโอกาสทางเศรษฐกิจและสังคมของสตรีไทย ยกระดับสุขภาวะ คุณภาพชีวิต และเสริมสร้างความมั่นคงในชีวิต รวมทั้งหารือร่วมกันในการพัฒนายุทธศาสตร์ในด้านต่างๆ เพื่อให้บรรลุวัตถุประสงค์ทั้งการสร้างแนวคิดและหนทางปรับเปลี่ยนโมเดลธุรกิจ เพื่อความอยู่รอดในภาวะวิกฤตการณ์ระบาดของไวรัสโควิด - 19 การให้ความช่วยเหลือ สนับสนุน ผู้ประกอบการขนาดเล็ก และวิสาหกิจชุมชนทั่วประเทศ และการสร้างเกราะป้องกันและแนะแนววิธีแก้ไขปัญหาที่อาจจะเกิดขึ้นในอนาคต
วันพฤหัสบดีที่ 3 กันยายน 2563
รัฐบาลไทยพร้อมร่วมมือ JFCCT สานต่อการค้าการลงทุน ฟื้นฟูเศรษฐกิจ มุ่งส่งเสริมสินค้าเกษตรไทย
รัฐบาลไทยพร้อมร่วมมือ JFCCT สานต่อการค้าการลงทุน ฟื้นฟูเศรษฐกิจ มุ่งส่งเสริมสินค้าเกษตรไทย
วันนี้ (3 ก.ย. 2563) เวลา 13.30 น. ณ ห้องนารีสโมสร 2 ตึกนารีสโมสร ทำเนียบรัฐบาล นายสแตนลีย์ คัง (Mr. Stanley Kang) ประธานหอการค้าร่วมต่างประเทศในประเทศไทย (Joint Foreign Chambers of Commerce in Thailand: JFCCT) และคณะ เข้าเยี่ยมคารวะ นายอนุชา นาคาศัย รัฐมนตรีประจำสำนักนายกรัฐมนตรี สรุปสาระสำคัญ ดังนี้
รัฐมนตรีประจำสำนักนายกรัฐมนตรียินดีที่ได้พบหารือกับประธานหอการค้าฯ ผู้บริหาร และสมาชิกหอการค้าร่วมต่างประเทศในประเทศไทย พร้อมขอบคุณ JFCCT ที่มีบทบาทสำคัญในการช่วยเหลือให้คำแนะนำและส่งเสริมการค้าการลงทุนของต่างชาติในไทย ตลอดจนให้ความร่วมมือกับรัฐบาลไทยด้วยดีเสมอมา โดยชื่นชมการทำงานของ JFCCT ที่มีเป้าหมายในการสนับสนุนการพัฒนาเศรษฐกิจไทย ผ่านการบูรณาการความร่วมมือ ทั้งภาครัฐและภาคเอกชน มีการเสนอแนะข้อมูลที่เป็นประโยชน์กับการดำเนินธุรกิจ ซึ่งทราบดีว่าขณะนี้ทุกประเทศล้วนต้องเผชิญกับวิกฤตโควิด-19 จึงถือเป็นโอกาสที่ทุกฝ่ายจะสามารถแลกเปลี่ยนข้อคิดเห็นและข้อเสนอแนะต่าง ๆ เพื่อร่วมมือกันแก้ไขปัญหา
ประธานหอการค้าร่วมฯ ขอบคุณรัฐมนตรีประจำสำนักนายกรัฐมนตรีที่ให้เกียรติเข้าเยี่ยมคารวะในวันนี้ เชื่อมั่นในศักยภาพของไทยที่ยังเป็นประเทศเป้าหมายด้านการลงทุนของนักลงทุนต่างชาติ กล่าวถึงประเด็นการส่งเสริมผู้ประกอบการ SMEs การส่งเสริมการท่องเที่ยว การพัฒนาสินค้าเกษตร และการสร้างงานสร้างอาชีพให้แก่ประชาชน ทั้งนี้ ประธานหอการค้าร่วมฯ ชื่นชมถึงการพัฒนาสินค้าเกษตรของไทย ซึ่งทางหอการค้าร่วมฯ ได้มีส่วนช่วยพัฒนาและประสานความร่วมมือกับมหาวิทยาลัยต่าง ๆ ในการให้คำแนะนำแก่กลุ่มเยาวชนและเกษตรกรในพื้นที่ รวมทั้งมีแนวทางที่จะนำสินค้าเกษตรของไทยส่งออกไปยังต่างประเทศให้มากขึ้น
นอกจากนี้ รองประธานหอการค้าร่วมฯ กล่าวชื่นชมถึงการให้ความร่วมมือของโรงเรียน 3 แห่งในไทย ซึ่งหอการค้าร่วมฯ ได้นำกลุ่มผู้เชี่ยวชาญด้านธุรกิจให้คำแนะนำแก่เยาวชนในการพัฒนาสินค้าเกษตรในท้องถิ่นของตนเอง อาทิเช่น การส่งเสริมการตลาด การออกแบบบรรจุภัณฑ์ (Packaging) ซึ่งเห็นถึงความสามารถของเยาวชนไทยและเชื่อมั่นว่าจะสามารถนำไปต่อยอดเพื่อพัฒนาการเกษตรในท้องถิ่นได้ในอนาคต
ทั้งสองฝ่ายเห็นพ้องที่จะส่งเสริมความร่วมมือระหว่างกัน โดยเฉพาะความร่วมมือด้านการพัฒนาและส่งเสริมสินค้าเกษตรของไทยเพื่อสร้างเศรษฐกิจฐานรากในระดับท้องถิ่นและระดับชุมชน ควบคู่กับการเพิ่มประสิทธิการทางอุตสาหกรรมการเกษตร โดยรัฐมนตรีประจำสำนักนายกรัฐมนตรี เน้นย้ำว่า ปัจจุบันรัฐบาลได้เร่งปรับปรุงกฎระเบียบเพื่ออำนวยความสะดวกด้านการค้าการลงทุนเพื่อให้สอดคล้องกับความต้องการของนักลงทุนต่างชาติ
วันจันทร์ที่ 24 สิงหาคม 2563
สถานบริการสาธารณสุข ดูแลประชาชนจากน้ำหลาก
กระทรวงสาธารณสุข ให้สถานพยาบาลทุกแห่งดูแลประชาชนที่ได้รับผลกระทบจากน้ำท่วม น้ำป่าไหลหลาก  สั่งการเตรียมพร้อมรับมือหากเกิดน้ำท่วม น้ำหลากซ้ำ ส่วนโรงพยาบาลส่งเสริมสุขภาพตำบลในจังหวัดน่านที่ถูกน้ำท่วม 5 แห่ง เปิดบริการได้ปกติ
วันนี้ (24 สิงหาคม 2563) นายแพทย์สุขุม กาญจนพิมาย ปลัดกระทรวงสาธารณสุข ให้สัมภาษณ์ว่า สถานการณ์น้ำท่วมฉับพลัน น้ำป่าไหลหลาก จากฝนตกหนักในช่วงวันที่ 20 สิงหาคม 2563 จนถึงวันนี้ มีพื้นที่ 10 จังหวัดที่ได้รับผลกระทบ ได้สั่งการให้สำนักงานสาธารณสุขจังหวัด และโรงพยาบาลทุกแห่ง ส่งเจ้าหน้าที่สาธารณสุข ออกเยี่ยมบ้านดูแลผู้ที่ได้รับผลกระทบ โดยเฉพาะผู้ป่วยโรคเรื้อรัง เด็กเล็ก หญิงตั้งครรภ์ และติดตามสถานการณ์จากกรมอุตุนิยมวิทยาอย่างใกล้ชิดเนื่องจากจะยังคงมีฝนตกต่อเนื่องตลอดทั้งสัปดาห์ โดยบูรณาการการทำงานกับหน่วยงานในพื้นที่ เตรียมพร้อมดูแลประชาชนหากมีเหตุการณ์น้ำท่วม น้ำหลากซ้ำตามแผนที่วางไว้ เพื่อป้องกันความเสียหายสถานพยาบาล ไม่กระทบบริการประชาชน ขนย้ายยาเวชภัณฑ์ เครื่องมือแพทย์ไว้ในที่ปลอดภัย จัดเตรียมทรัพยากรที่จำเป็นให้เพียงพอ เตรียมแผนและระบบส่งต่อผู้ป่วย จัดหาพื้นที่ให้บริการสำรอง และเตรียมหน่วยแพทย์เคลื่อนที่ พร้อมออกปฏิบัติการดูแลช่วยเหลือผู้ประสบภัยตลอด 24 ชั่วโมง
สำหรับสถานบริการสาธารณสุข ได้รับรายงานว่ามีโรงพยาบาลส่งเสริมสุขภาพตำบลในจังหวัดน่านได้รับผลกระทบ 5 แห่ง ได้แก่ รพ.สต.ไหล่น่าน และรพ.สต.น้ำปั้ว อ.เวียงสา อาคาร สิ่งของเสียหาย, รพ.สต.ม่วงตึ๊ด และรพ.สต.บ้านดงป่าสัก อ.ภูเพียง น้ำท่วมชั้นล่างอาคาร, รพ.สต.ตำบลนาซาว อ.เมืองน่าน น้ำท่วมขังพื้นที่โดยรอบ ขณะนี้ สถานการณ์เข้าสู่ภาวะปกติ เปิดให้บริการได้
ส่วนที่จังหวัดสุโขทัยที่ได้รับผลกระทบจากแม่น้ำยม น้ำสูงขึ้นอย่างรวดเร็ว เอ่อล้นตลิ่ง นั้น สำนักงานสาธารณสุขจังหวัดได้เปิดศูนย์ปฏิบัติการด้านการแพทย์และสาธารณสุข ให้การช่วยเหลือประชาชน ขณะนี้ โรงพยาบาลทั้ง 9 แห่ง และรพ.สต. 118 แห่ง ไม่ได้รับผลกระทบ เปิดบริการได้ตามปกติ
******************************** 24 สิงหาคม 2563
วันจันทร์ที่ 24 สิงหาคม 2563
‘จับกัง1’ ร่วมมือ พม. ลงชลบุรี มอบกุญแจบ้านเอื้ออาทร ช่วยผู้ใช้แรงงานมีที่อยู่อาศัยสร้างไทยไปด้วยกัน
รัฐมนตรีว่าการกระทรวงแรงงาน พร้อมด้วย รัฐมนตรีว่าการกระทรวงการพัฒนาสังคมและความมั่นคงของมนุษย์ ลงพื้นที่จังหวัดชลบุรี ตรวจเยี่ยมและติดตามโครงการบ้านเอื้ออาทรศรีราชา 1 ต. สุรศักดิ์ อ.ศรีราชา จ.ชลบุรี “บ้านเราก้าวไปด้วยกัน” ลดความเหลื่อมล้ำทางสังคม
เมื่อวันที่ 24 สิงหาคม 2563นายสุชาติ ชมกลิ่น รัฐมนตรีว่าการกระทรวงแรงงานพร้อมด้วย รัฐมนตรีว่าการกระทรวงการพัฒนาสังคมและความมั่นคงของมนุษย์ ตรวจเยี่ยมและติดตามโครงการบ้านเอื้ออาทรศรีราชา 1 ต. สุรศักดิ์ อ.ศรีราชา จ.ชลบุรี โอกาสนี้ได้มอบกุญแจแก่ผู้เช่าห้องตามโครงการ “บ้านถูกทั่วไทย 999” จำนวน 1 ราย ซึ่งเป็นโครงการที่ก่อสร้างแล้วเสร็จและเข้าร่วมโครงการ “บ้านเราก้าวไปด้วยกัน” โดยได้ดำเนินการในพื้นที่ทั้งหมด 7 จังหวัดในพื้นที่เขตอุตสาหกรรมที่ร่วมกับกระทรวงแรงงาน ได้แก่ ฉะเชิงเทรา ชลบุรี ระยอง สมุทรปราการ สมุทรสาคร สระบุรี และปทุมธานี รวมทั้งสิ้น 1,016 หน่วย
รมว.แรงงานกล่าวต่อว่า พล.อ.ประยุทธ์ จันทร์โอชา นายกรัฐมนตรี ได้สั่งการให้ กระทรวงแรงงานดูแลพี่น้องผู้ใช้แรงงานให้มีคุณภาพชีวิตที่ดี เพราะแรงงานทุกคนเป็นฟันเฟืองสำคัญในการพัฒนาเศรษฐกิจของประเทศ ซึ่งที่ผ่านมามีผู้ใช้แรงงานจำนวนมากได้รับผลกระทบจากโควิด -19 ผมจึงได้สั่งการให้หน่วยงานในสังกัดกระทรวงแรงงานลงพื้นที่ไปสำรวจกลุ่มแรงงานที่ได้รับผลกระทบจากโควิด -19 ซึ่งเป็นกลุ่มเป้าหมายที่แท้จริง เพื่อให้ได้รับสิทธิประโยชน์จากโครงการนี้โดยตรง ซึ่งจะช่วยแบ่งเบาภาระค่าใช้จ่ายภาคครัวเรือนได้เป็นอย่างมาก ทำให้พี่น้องผู้ใช้แรงงานมีบ้านเป็นของตนเอง ซึ่งขณะนี้มีอยู่ประมาณ 1,000 ยูนิต หากผู้ใช้แรงงานมีความต้องการมากกว่านี้ กระทรวงแรงงานจะได้ประสานกระทรวงการพัฒนาสังคมฯ เพื่อขอรับการจัดสรรเพิ่มเติมต่อไป
วันเสาร์ที่ 5 กันยายน 2563
รมช.มนัญญา รับฟังปัญหาและความต้องการของพี่น้องเกษตรกรป่าคลอก
รมช.มนัญญา รับฟังปัญหาและความต้องการของพี่น้องเกษตรกรป่าคลอก พร้อมมอบทุนสนับสนุนเกษตรกรกลุ่มถุงมือยาง และกลุ่มแม่บ้านสมุนไพร สนับสนุนการทำเกษตรปลอดภัยสู่การเป็นครัวโลกระดับสากล
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ และนายวิศิษฐ์ ศรีสุวรรณ์ รองอธิบดีกรมส่งเสริมสหกรณ์ พบปะกลุ่มเกษตรกรทำสวนป่าคลอก จังหวัดภูเก็ต รับฟังปัญหาและความต้องการของเกษตรกร พร้อมมอบทุนสนับสนุนกลุ่มเกษตรกรจำนวน 2 กลุ่ม แก่กลุ่มถุงมือยางพารา และกลุ่มแม่บ้านสมุนไพร จากนั้นได้รับชมการสาธิตทำยาหม่องสมุนไพร การผลิตถุงมือยาง ชมผักปลอดสารพิษของกลุ่มสมาชิก ผลิตภัณฑ์จากศูนย์เรียนรู้เศรษฐกิจพอเพียง กลุ่มเพ้นท์ผ้าถุงลูกปัด และร่วมประกอบอาหารกับกลุ่มแม่บ้าน 2 เมนู คือ น้ำพริกปลาฉิ้งฉ้าง และผักเหมียงผัดไข่
นายวันทา ภุมรารสสุคนธ์ ประธานกลุ่มเกษตรกรทำสวนป่าคลอก ได้รายงานปัญหาและความต้องการของเกษตรกรว่า จากสถานการณ์ COVID-19 ส่งผลให้ลูกหลานของสมาชิกหลายรายตกงาน ขาดรายได้และต้องกลับภูมิลำเนา ทำให้รายได้ในครอบครัวลดลง แต่ค่าใช้จ่ายในครัวเรือนเพิ่มขึ้น ในส่วนของกลุ่มเกษตรกรได้ช่วยเหลือสมาชิกในการจัดหาเมล็ดพันธุ์ผัก พันธุ์กล้าผลไม้ต่างๆ เพื่อให้สมาชิกสามารถสร้างรายได้ พึ่งพาตนเอง อีกทั้งยังพักชำระหนี้ ลดดอกเบี้ยเงินกู้ให้กับสมาชิก
สำหรับแผนพัฒนากลุ่มเกษตรกรทำสวนป่าคลอกในอนาคต มีแผนจะปรับปรุงอาคารสถานที่เพื่อเป็นศูนย์รวมผลิตผลด้านการเกษตรจากสมาชิก และศูนย์รวมสินค้าแปรรูปจากยางพาราเพื่อจำหน่าย เพื่อสร้างความมั่นคงและยั่งยืนให้กับสมาชิกและสถาบันกลุ่มเกษตรกรต่อไป
รมช.มนัญญา กล่าวว่า กระทรวงเกษตรและสหกรณ์ได้มีการบูรณาการร่วมกับหลายหน่วยงาน เพื่อบรรเทาความเดือดร้อนให้กับพี่น้องเกษตรกร อาทิ กระทรวงคมนาคม ที่รับซื้อยางพาราจากสหกรณ์และเกษตรกรชาวสวนยางในการนำไปผลิตแบริเออร์ ทำให้ราคายางพาราเพิ่มสูงขึ้น กระทรวงเกษตรฯ จึงต้องการผลักดันสินค้าเกษตร เพิ่มช่องทางจำหน่ายสินค้า เพื่อรองรับการเป็นเมืองท่องเที่ยวของจังหวัดภูเก็ต พร้อมรับฟังปัญหาและความต้องการของพี่น้องเกษตรกร และจะนำเสนอให้รัฐบาลดำเนินการต่อไป
ทั้งนี้ กลุ่มเกษตรกรทำสวนป่าคลอก ก่อตั้งมากว่า 60 ปี มีความเข้มแข็งและเป็นที่พึ่งให้แก่สมาชิก ดำเนินธุรกิจจำนวน 5 ธุรกิจ ได้แก่ ธุรกิจสินเชื่อ ธุรกิจจัดหาสินค้ามาจำหน่าย โดยจัดตั้งตลาดพอเพียง เพื่อให้สมาชิกได้นำผลผลิตทางการเกษตรมาจำหน่าย ธุรกิจรวบรวมผลิตผล ธุรกิจแปรรูปน้ำยางสด รวบรวมน้ำยางดิบจากสมาชิกทุกวันพุธและวันพฤหัสบดี แล้วนำมาแปรรูปเป็นยางแผ่นดิบชั้นดี และธุรกิจรับฝากเงิน มีวัตถุประสงค์เพื่อให้สมาชิกได้รวมตัวกันดำเนินกิจกรรมร่วมกัน ช่วยเหลือซึ่งกันและกันในการประกอบอาชีพเกษตรกรรม รวมถึงส่งเสริมความรู้และเผยแพร่วิชาการเกษตรแก่กลุ่มเกษตรกรด้วย
วันอังคารที่ 1 กันยายน 2563
ครม.เห็นชอบ เยียวยาชาวสวนลำไยปี ’63 สู้ภัยโควิด-19
วันอังคารที่ 1 สิงหาคม 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบโครงการช่วยเหลือเยียวยาเกษตรกรชาวสวนลำไยประจำปี 2563 วงเงิน 3,400 ล้านบาทเพื่อช่วยเหลือชาวสวนให้สามารถฟื้นฟูการผลิตลำไยที่ได้รับผลกระทบจากผลผลิตไม่ได้คุณภาพ เนื่องจากสภาพอากาศที่แปรปรวน และผลกระทบจากสถานการณ์การแพร่ระบาดของโรคโควิด-19 โดยจะโอนเงินเข้าบัญชีธ.ก.ส. ของเกษตรกรโดยตรง ในอัตราไร่ละ 2,000 บาท ครัวเรือนละไม่เกิน 25 ไร่ เริ่มดำเนินการตั้งแต่เดือนส.ค. – ธ.ค. 63 ซึ่งเกษตรกรผู้มีสิทธิ์จะต้องขึ้นทะเบียนเกษตรกรผู้ปลูกลำไยกับกรมส่งเสริมการเกษตร ภายในวันที่ 15 ก.ย. 63 หากมีข้อสงสัย สอบถามข้อมูลเพิ่มเติมได้ที่นักวิชาการส่งเสริมการเกษตรผู้รับผิดชอบตำบล หรือเกษตรอำเภอใกล้บ้าน
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันอังคารที่ 1 กันยายน 2563
บีโอไอหนุนไทยฐานผลิตอุตสาหกรรมการแพทย์ อนุมัติโครงการลงทุน 1.2 หมื่นล้าน
บีโอไอหนุนไทยฐานผลิตอุตสาหกรรมการแพทย์ อนุมัติโครงการลงทุน 1.2 หมื่นล้าน
บีโอไอหนุนไทยฐานผลิตอุตสาหกรรมการแพทย์อนุมัติโครงการลงทุน 1.2 หมื่นล้าน
บีโอไอ สนับสนุนไทยเป็นฐานผลิตอุตสาหกรรมการแพทย์ อนุมัติลงทุนตามมาตรการเร่งรัดการลงทุนในอุตสาหกรรมการแพทย์ กว่า 40 โครงการ มูลค่า 1.2 หมื่นล้านบาท พร้อมไฟเขียวโครงการร่วมลงทุน ไทย-เกาหลีวิจัยพัฒนาเทคโนโลยีชีวภาพขั้นสูง มูลค่าลงทุนกว่า 400 ล้านบาท
นางสาวดวงใจ อัศวจินตจิตร์ เลขาธิการคณะกรรมการส่งเสริมการลงทุน หรือบีโอไอ เปิดเผยว่า บีโอไอมุ่งส่งเสริมให้ไทยเป็นฐานการผลิตอุตสาหกรรมการแพทย์ โดยเฉพาะในช่วงสถานการณ์การแพร่ระบาดของไวรัสโควิด-19 ได้มีมาตรการเร่งรัดการลงทุนในอุตสาหกรรมการแพทย์ ที่สิ้นสุดระยะเวลาการยื่นขอรับการส่งเสริมเมื่อเดือนมิถุนายน 2563 ที่ผ่านมา ปรากฏว่ามีโครงการที่ยื่นขอรับการส่งเสริมและอยู่ในเกณฑ์ได้รับสิทธิประโยชน์เพิ่มเติมตามมาตรการนี้ จำนวน 50 โครงการ โดยบีโอไอได้อนุมัติไปแล้ว 42 โครงการมีมูลค่าการลงทุนรวม 11,999.5 ล้านบาท
สำหรับโครงการที่ยื่นขอรับการส่งเสริม ส่วนใหญ่เป็นกิจการผลิตเครื่องมือแพทย์และชิ้นส่วนที่เกี่ยวข้องกับการป้องกันการแพร่ระบาดของไวรัสโควิด-19 ซึ่งเป็นไปตามเป้าหมายของรัฐบาล ที่ต้องการผลักดันให้ไทยเป็นฐานการผลิตเพื่อรองรับความต้องการทั้งในและต่างประเทศในอนาคต เช่น กิจการผลิตหน้ากากอนามัย กิจการผลิตถุงมือยาง นอกจากนี้ยังมีกิจการผลิต Non-Woven Fabric เช่น Spunbond หรือ Melt blown ที่ใช้เป็นวัตถุดิบสำคัญในการผลิตหน้ากากอนามัยหรืออุปกรณ์ทางการแพทย์
ตัวอย่างบริษัทที่น่าสนใจที่ได้รับการส่งเสริมการลงทุนตามมาตรการนี้ ได้แก่ บริษัท แอปสลาเจน จำกัด ซึ่งเป็นบริษัทร่วมทุนระหว่างบริษัท สยามไบโอไซเอนซ์ จำกัด (สัญชาติไทย) และบริษัท HAASE INVESTMENT (สัญชาติเยอรมัน) เพื่อวิจัยพัฒนาหรือผลิตตัวทำปฏิกิริยาชีวภาพในการตรวจวินิจฉัย (BIOLOGICAL REAGENTS) และสารละลายผสมที่ใช้ในการตรวจวินิจฉัย (MASTERMIXES) ที่เป็นองค์ประกอบสำคัญในการนำไปใช้ในการตรวจวินิจฉัยระดับโมเลกุลหรือใช้ในการตรวจหาสารพันธุกรรมของไวรัส ด้วยวิธี RT – PCR โดยมีมูลค่าลงทุน 9 ล้านบาท มีที่ตั้งโครงการที่จังหวัดนนทบุรี
นอกจากนี้ บีโอไอยังได้อนุมัติโครงการวิจัยพัฒนาเทคโนโลยีชีวภาพ ซึ่งเป็นกิจการที่ได้รับสิทธิประโยชน์สูงสุด เพื่อสนับสนุนให้ไทยเป็นฐานการผลิตในอุตสาหกรรมการแพทย์ ของบริษัท คินเจน ไบโอเทค จำกัด ซึ่งเป็นบริษัทร่วมทุนระหว่างบริษัท คินเจน โฮลดิ้งส์ จำกัด (สัญชาติไทย) กับบริษัท เจเนไซน์ อิงค์ จำกัด (สัญชาติเกาหลีใต้) ที่ใช้เทคโนโลยีขั้นสูง โดยนำจุลินทรีย์มาผลิตสารออกฤทธิ์ชีวภาพที่ใช้เป็นวัตถุดิบในการผลิตยาชีววัตถุที่จะมาทดแทนยาเคมี มูลค่าการลงทุนกว่า 400 ล้านบาท
สำหรับโครงการดังกล่าวเป็นการถ่ายทอดเทคโนโลยีการวิจัยและผลิตสารออกฤทธิ์ด้วยเทคโนโลยีชีวภาพขั้นสูงจากประเทศเกาหลีใต้ เพื่อพัฒนาต่อยอดกระบวนการผลิตให้กับโรงงานต้นแบบผลิตยาชีววัตถุแห่งชาติ (NATIONAL BIOPHARMACEUTICAL FACILITY, NBF) ของมหาวิทยาลัยเทคโนโลยีพระจอมเกล้าธนบุรี โดยบริษัทได้เสนอแผนความร่วมมือในการถ่ายทอดเทคโนโลยีให้แก่มหาวิทยาลัยอีกด้วย
วันจันทร์ที่ 14 กันยายน 2563
ทุ่ม 1.9 พัน ลบ. ก้าวสู่ผู้นำเกษตรอินทรีย์อาเซียน
--
#ไทยคู่ฟ้าสินค้าเกษตรอินทรีย์มีโอกาสเติบโตในตลาดโลกเป็นอย่างมาก ซึ่งรัฐบาลได้ให้ความสำคัญกับการทำเกษตรอินทรีย์อย่างเต็มที่ โดยผ่านมาได้ส่งเสริมการบริโภคเกษตรอินทรีย์ในกลุ่มโรงเรียน โรงพยาบาล โรงแรม ร้านอาหาร และที่ประสบความสำเร็จเป็นอย่างมาก คือ โครงการข้าวอินทรีย์ที่สามารถขยายพื้นที่ได้ปีละประมาณ 3 แสนไร่ สำหรับแผนปฏิบัติการด้านเกษตรอินทรีย์ พ.ศ. 2560 - 2565 ได้วางยุทธศาสตร์ไว้ 3 ด้านประกอบด้วย
1. การส่งเสริมการวิจัย การสร้างและเผยแพร่องค์ความรู้ และนวัตกรรมเกษตรอินทรีย์
2. พัฒนาการผลิตผลิต และบริการเกษตรอินทรีย์
3. พัฒนาการตลาดสินค้าและบริการ และการรองรับมาตรฐานเกษตรอินทรีย์ในระดับชุมชน ประเทศ และภูมิภาคอาเซียน ซึ่งขณะนี้กลุ่มประเทศอาเซียนได้ตกลงที่จะจัดทำมาตรฐานกลางของอาเซียน หรือชื่อทางการว่า Mutual Recognition Arrangement for Organic Agriculture
.
สำหรับปีงบประมาณ 2564 จะมีโครงการต่าง ๆ เพื่อเดินหน้าขับเคลื่อนเกษตรอินทรีย์ รวมทั้งสิ้น 209 โครงการ งบประมาณ 1.9 พันล้านบาท จึงขอเชิญชวนให้เกษตรกรหันมาปลูกพืชเกษตรอินทรีย์เพิ่มรายได้ และหากท่านใดสนใจจะพัฒนาความรู้เรื่องการผลิตและการตลาด สามารถหาข้อมูล และปรึกษาได้ที่เกษตรอำเภอใกล้บ้าน หรือศูนย์บริการข้อมูลข่าวสารกระทรวงเกษตรและสหกรณ์ Call Center 1170
วันอังคารที่ 25 สิงหาคม 2563
การเดินทางโดยเครื่องบิน เสี่ยงต่อการติดเชื้อไวรัสโควิด-19 หรือไม่ ??
โดยเครื่องบิน เสี่ยงต่อการติดเชื้อไวรัสโควิด-19 หรือไม่ ??
Q : การเดินทางโดยเครื่องบิน เสี่ยงต่อการติดเชื้อไวรัสโควิด-19 หรือไม่ ??
A : จากข้อมูลพบว่า มีความเป็นไปได้สูงที่จะเกิดการแพร่เชื้อไวรัสโควิด-19 ระหว่างเดินทางบนเครื่องบิน ทั้งจากการนั่งใกล้กับผู้ที่พบว่าติดเชื้อโดยไม่มีอาการ และจากการหยิบจับอุปกรณ์ ที่นั่ง การใช้ห้องน้ำร่วมกันบนเครื่องบิน และความเสี่ยงในการรับเชื้อระหว่างการกินอาหารซึ่งต้องถอดหน้ากากอนามัย
วันพฤหัสบดีที่ 10 กันยายน 2563
รัฐบาลทุ่มงบ 1.9 พันล้านบาท ตั้งเป้าเป็นผู้นำเกษตรอินทรีย์ในอาเซียน ขยายพื้นที่เกษตรอินทรีย์ 1.3 ล้านไร่ เกษตรกร 8 หมื่นราย ในปี 65
รัฐบาลทุ่มงบ 1.9 พันล้านบาท ตั้งเป้าเป็นผู้นำเกษตรอินทรีย์ในอาเซียน ขยายพื้นที่เกษตรอินทรีย์ 1.3 ล้านไร่ เกษตรกร 8 หมื่นราย ในปี 2565
นางสาวรัชดา ธนาดิเรก รองโฆษกประจำสำนักนายกรัฐมนตรี เผยถึงผลการประชุมคณะกรรมการพัฒนาเกษตรอินทรีย์แห่งชาติ ครั้งที่ 1/2563 ว่ารัฐบาลให้ความสำคัญกับการทำเกษตรอินทรีย์อย่างเต็มที่ เพราะจะเป็นประโยชน์กับตัวเกษตรกรและผู้บริโภคในประเทศ รวมถึงเป็นสินค้าเกษตรที่มีโอกาสเติบโตในตลาดโลกอย่างมาก ซึ่งมีมูลค่าสูงถึงแสนกว่าล้านเหรียญสหรัฐ อัตราเติบโตปีละ 20% ตลาดที่สำคัญของโลกคือยุโรปและอเมริกาเหนือ และที่มีแนวโน้มสูงขึ้นมากคือ จีน ออสเตรเลีย และอาเซียน สำหรับในประเทศไทย มีมูลค่าตลาด 3,000 ล้านบาท และส่งออก 2,000 ล้านบาท
โดยที่ประชุมมีมติเห็นชอบ แผนปฏิบัติการด้านเกษตรอินทรีย์ พ.ศ. 2560 – 2565 ด้วยการบูรณาการทำงานร่วมกัน 7 กระทรวง ประกอบไปด้วย กระทรวงเกษตรและสหกรณ์ กระทรวงการอุดมศึกษา วิทยาศาสตร์ วิจัยและนวัตกรรม กระทรวงพาณิชย์ กระทรวงกลาโหม กระทรวงมหาดไทย กระทรวงสาธารณสุข และกระทรวงอุตสาหกรรม เป็นการมุ่งเป้าภายใต้ 3 ยุทธศาสตร์ คือ 1) ส่งเสริมการวิจัย การสร้างและเผยแพร่องค์ความรู้ และนวัตกรรมเกษตรอินทรีย์ 2) พัฒนาการผลิตผลิตและบริการเกษตรอินทรีย์ และ 3) พัฒนาการตลาดสินค้าและบริการ และการรองรับมาตรฐานเกษตรอินทรีย์ในระดับชุมชน ประเทศ และภูมิภาคอาเซียน ซึ่งขณะนี้กลุ่มประเทศอาเซียน ได้ตกลงที่จะจัดทำมาตรฐานกลางของอาเซียน หรือชื่อทางการว่า Mutual Recognition Arrangement for Organic Agriculture โดยในปีงบประมาณ 2564 จะมีโครงการ รวมทั้งสิ้น 209 โครงการ งบประมาณรวม 1.9 พันล้านบาท
นางสาวรัชดา กล่าวด้วยว่า ที่ผ่านมารัฐบาลได้ส่งเสริมการบริโภคเกษตรอินทรีย์ ในกลุ่มโรงเรียน โรงพยาบาล โรงแรม และร้านอาหาร และสนับสนุนการปลูกในที่ดินเกษตรกร ที่ดินภายใต้การจัดสรรที่ดินแห่งชาติ และส.ป.ก. ที่ประสบความสำเร็จเป็นอย่างมากคือโครงการข้าวอินทรีย์ ที่ขยายพื้นที่ได้ปีละประมาณ 3 แสนไร่ ทั้งนี้ เกษตรกรที่สนใจจะได้รับการสนับสนุนในเรื่องการผลิต องค์ความรู้ และการตลาด โดยสามารถหาข้อมูลได้ที่เกษตรอำเภอใกล้บ้าน
“รัฐบาลขอเชิญชวนให้เกษตรกรหันมาปลูกพืชเกษตรอินทรีย์เพราะนอกจากจะไม่เป็นอันตรายต่อสุขภาพแล้ว ยังจะเป็นช่องทางการเพิ่มรายได้อย่างมาก โดยภาครัฐมีแผนให้การสนับสนุนสินค้าเกษตรอินทรีย์ ตั้งแต่ระดับต้นทาง เช่น การพัฒนาสารชีวภัณฑ์ เพิ่มประสิทธิภาพการผลิต การเพิ่มห้องปฏิบัติการตรวจรับรองผลผลิตให้ได้ตามมาตรฐาน ระดับกลางทาง เช่น การแปรรูปผลผลิต ปรับระบบโลจิสติกส์สินค้า และระดับปลายทาง เชื่อมโยงตลาดตามนโยบาย “เกษตรผลิต พาณิชย์ตลาด” ส่งเสริมผลิตสินค้าเกษตรอินทรีย์ให้มีการบริโภคทั้งภายในประเทศและต่างประเทศ เน้นการขายทางออนไลน์ ผ่านแพลตฟอร์มสากล และแพลตฟอร์มกลางให้ผู้ซื้อมั่นใจในมาตรฐาน การขายออฟไลน์ผ่านการจัดงานแสดงสินค้าระดับจังหวัด และเอ็กซ์โประดับภูมิภาคและระดับโลก รวมถึงการจับคู่ผู้ผลิตและผู้ซื้อ” รองโฆษกฯ กล่าว
วันพุธที่ 2 กันยายน 2563
‘ก.แรงงาน’ จับมือ ‘ออมสิน’ ปลดหนี้นอกระบบแรงงาน
นฤมล สั่งการ กพร. ร่วมมือ ธ.ออมสิน ช่วยเหลือแรงงานปลดหนี้นอกระบบ สร้างงาน สร้างอาชีพ มีรายได้ที่มั่นคง สู่คุณภาพชีวิตที่ดี
ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เป็นประธานการประชุม เพื่อหารือโครงการพัฒนาทักษะและส่งเสริมการประกอบชีพ ระหว่างธนาคารออมสิน กับ กรมพัฒนาฝีมือแรงงาน โดยมี ดร.ภาคิน สมมิตรธนกุล ผู้ช่วยเลขานุการรัฐมนตรีว่าการกระทรวงแรงงาน นายธวัช เบญจาทิกุล อธิบดีกรมพัฒนาฝีมือแรงงาน ผู้อำนวยการกองแผนงานและสารสนเทศ พร้อมเจ้าหน้าที่ผู้เกี่ยวข้อง และ ผู้แทนจากธนาคารออมสิน เข้าร่วมการประชุม ณ ห้องแสงสิงแก้ว ชั้น 5 อาคารกระทรวงแรงงาน
สำหรับโครงการฯ ที่จะจัดทำขึ้นนั้น เพื่อพัฒนาฝีมือแรงงานแก่ผู้มีบัตรสวัสดิการแห่งรัฐ หรือผู้ที่สนใจประกอบอาชีพอิสระ เข้ารับการพัฒนาทักษะฝีมือ ให้มีความรู้ ความสามารถ สามารถนำไปประกอบอาชีพ มีรายได้เลี้ยงตนเองและครอบครัว ยกระดับคุณภาพชีวิต เพื่อลดความเหลื่อมล้ำ และรองรับต่อการขยายตัวของระบบเศรษฐกิจในอนาคต รวมไปถึง เพิ่มช่องทางในการหาแหล่งเงินทุนเพื่อประกอบอาชีพอิสระ โดยธนาคารออมสินจะมีการจัดอบรมความรู้ทางการเงิน เพื่อเสริมสร้างทักษะความรู้ทางการเงินเบื้องต้น การเข้าถึงแหล่งเงินทุนในระบบ รวมทั้งการสร้างทัศนคติทางการเงินที่ดี และปรับเปลี่ยนพฤติกรรมการใช้จ่ายให้เหมาะสมแก่ผู้ที่ผ่านการฝึกอบรมอาชีพจากกรมพัฒนาฝีมือแรงงาน เพื่อสร้างความมั่นคงทางการเงิน และป้องกันการเกิดปัญหาหนี้นอกระบบ ส่วนกรมพัฒนาฝีมือแรงงานจะส่งเสริมและสนับสนุนการฝึกอบรมฝีมือแรงงานตลอดจนการออกวุฒิบัตร เพื่อมอบให้แก่ผู้ที่ผ่านการอบรมได้นำไปใช้ประโยชน์ต่อไป
อธิบดีกรมพัฒนาฝีมือแรงงาน กล่าวว่า ที่ผ่านมากรมพัฒนาฝีมือแรงงานได้ร่วมกับธนาคารออมสินอย่างต่อเนื่อง อาทิ โครงการให้สินเชื่อแก่ผู้ผ่านการฝึกอบรมจากกรมพัฒนาฝีมือแรงงาน หลักสูตรช่างเอนกประสงค์ โครงการพัฒนาทักษะและส่งเสริมการประกอบอาชีพแก่ผู้มีบัตรสวัสดิการแห่งรัฐหรือผู้สนใจจะประกอบอาชีพอิสระ เพื่อให้ผู้ผ่านการฝึกอบรมดังกล่าว มีเงินทุนเพื่อประกอบอาชีพต่อไป
รมช. แรงงาน กล่าวเพิ่มเติมว่า กระทรวงแรงงานโดยกรมพัฒนาฝีมือแรงงานมีความมุ่งมั่นที่จะช่วยเหลือให้แรงงานทุกคน มีทักษะฝีมือแรงงาน มีอาชีพ มีรายได้ และเข้าถึงแหล่งบริการทางการเงิน เพื่อให้กลุ่มของแรงงานหลุดจากการเป็นหนี้นอกระบบ
-----------------------------------------------------------
วันศุกร์ที่ 11 กันยายน 2563
ปลัดกระทรวงดิจิทัลฯ เปิดงานเสวนา เรื่อง "Government Data Catalog for Government Data Service" หนุนหน่วยงานรัฐยึดหลักธรรมาภิบาลข้อมูล
ปลัดกระทรวงดิจิทัลฯ เปิดงานเสวนา เรื่อง "Government Data Catalog for Government Data Service" หนุนหน่วยงานรัฐยึดหลักธรรมาภิบาลข้อมูล
นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม เป็นประธานเปิดงานพร้อมกล่าวปาฐกถา เรื่อง “Digital Ecosystem” ในงานประชุมเสวนา เรื่อง "Government Data Catalog for Government Data Service" จัดโดยสำนักงานสถิติแห่งชาติ เมื่อวันพุธที่ 9 กันยายน 2563 ณ ห้องประชุม ทีเค. แกรนด์คอนเวนชั่น โรงแรม ทีเค. พาเลซ แอนด์ คอนเวนชั่น กรุงเทพฯ ทั้งนี้ เพื่อเวทีชี้แจงแนวทางการดำเนินการ Government Data Catalog รวมทั้งเสริมสร้างความรู้ความเข้าใจและรวบรวมความคิดเห็นจากหน่วยงานที่เกี่ยวข้องในการดำเนินงาน ซึ่งจะส่งผลให้การดำเนินการประสบความสำเร็จอย่างมีประสิทธิภาพและประสิทธิผลเป็นไปตามหลักธรรมาภิบาลข้อมูล (Data Governance Framework)
**************
วันศุกร์ที่ 11 กันยายน 2563
ปลัดกระทรวงอุตสาหกรรม เป็นประธานการคณะกรรมการขับเคลื่อนมาตรการบริหารเศรษฐกิจด้านอุตสาหกรรม
ปลัดกระทรวงอุตสาหกรรม เป็นประธานการคณะกรรมการขับเคลื่อนมาตรการบริหารเศรษฐกิจด้านอุตสาหกรรม
นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการคณะกรรมการขับเคลื่อนมาตรการบริหารเศรษฐกิจด้านอุตสาหกรรม ครั้งที่ 1/2563 เพื่อหารือเกี่ยวกับแนวทางการขับเคลื่อนเศรษฐกิจอุตสาหกรรมของไทย โดยมี นายภานุวัฒน์ ตริยางกูรศรี รองปลัดกระทรวงอุตสาหกรรม นายเดชา จาตุธนานันท์ ผู้ตรวจราชการกระทรวงอุตสาหกรรม นายสหวัฒน์ โสภา ผู้ช่วยปลัดกระทรวงอุตสาหกรรม และผู้บริหารกระทรวงอุตสาหกรรม ร่วมด้วย ณ ห้องประชุม อก. 1 ชั้น 2 อาคารสำนักงานปลัดกระทรวงอุตสาหกรรม
วันศุกร์ที่ 28 สิงหาคม 2563
​มหาดไทยสั่งด่วน ผู้ว่าฯ 10 จังหวัดชายแดนด้านเมียนมา เฝ้าระวังการลักลอบเข้าเมืองผิดกฎหมาย เข้มงวดมาตรการป้องกันโรค ป้องกันโควิด-19 ระลอก 2
​มหาดไทยสั่งด่วน ผู้ว่าฯ 10 จังหวัดชายแดนด้านเมียนมา เฝ้าระวังการลักลอบเข้าเมืองผิดกฎหมาย เข้มงวดมาตรการป้องกันโรค ป้องกันโควิด-19 ระลอก 2
วันนี้ (28 ส.ค. 63) ที่กระทรวงมหาดไทย นายฉัตรชัย พรหมเลิศ ปลัดกระทรวงมหาดไทย ในฐานะหัวหน้าผู้รับผิดชอบในการแก้ไขสถานการณ์ฉุกเฉินในส่วนที่เกี่ยวข้องกับการสั่งการและประสานกับผู้ว่าราชการจังหวัดและผู้ว่าราชการกรุงเทพมหานคร เปิดเผยว่า ตามที่กระทรวงมหาดไทยสั่งการผู้ว่าราชการจังหวัด แจ้งนายอำเภอให้เน้นย้ำ กำนัน ผู้ใหญ่บ้านของพื้นที่ที่ติดต่อกับชายแดนของประเทศเพื่อนบ้าน หรือมีช่องทางผ่านแดนที่เป็นช่องทางธรรมชาติ ให้ระมัดระวัง ป้องกัน การลักลอบเข้าเมืองผิดกฎหมาย และเมื่อวันที่ 27 สิงหาคม 2563 ศูนย์บริหารสถานการณ์โควิด-19 (ศบค.) ได้รายงานข้อมูลผู้ติดเชื้อในสาธารณรัฐแห่งสหภาพเมียนมา จากการระบาดระลอกที่ 2 ตั้งแต่วันที่ 16 สิงหาคม 2563 จำนวน 580 ราย ซึ่งผู้ติดเชื้อส่วนใหญ่อยู่ที่รัฐยะไข่ เมืองซิตตเว ซึ่งเป็นเมืองเอก จนทำให้มีการล็อกดาวน์เมืองซิตตเวอย่างไม่มีกำหนดตั้งแต่วันที่ 20 สิงหาคม 2563 ที่ผ่านมา
นายฉัตรชัย พรหมเลิศ กล่าวว่า ได้เน้นย้ำและสั่งการผู้ว่าราชการจังหวัดชายแดนด้านเมียนมา จำนวน 10 จังหวัด ได้แก่ จังหวัดกาญจนบุรี จังหวัดชุมพร จังหวัดเชียงราย จังหวัดเชียงใหม่ จังหวัดตาก จังหวัดประจวบคีรีขันธ์ จังหวัดเพชรบุรี จังหวัดแม่ฮ่องสอน จังหวัดระนอง และจังหวัดราชบุรี ให้กำชับหน่วยงานที่เกี่ยวข้องในพื้นที่ดำเนินการเพิ่มเติม ดังนี้
1) การเดินทางเข้ามาในประเทศผ่านช่องทางการเข้าออก ด่าน จุดผ่านแดน หรือจุดผ่อนปรนในพื้นที่รับผิดชอบ ให้ดำเนินการตามมาตรการและแนวทางปฏิบัติของการป้องกันโรคสำหรับผู้ที่เดินทางเข้ามาในราชอาณาจักรฯ ตามคำสั่งศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) อย่างเคร่งครัด
2) บูรณาการร่วมกันของหน่วยงานที่เกี่ยวข้องในพื้นที่ชายแดนเพื่อเพิ่มความเข้มงวด เฝ้าระวัง ป้องกันการเดินทางเข้าพื้นที่ของบุคคลจากประเทศเพื่อนบ้านไม่ให้มีการลักลอบเดินทางเข้ามาอย่างผิดกฎหมาย ผ่านช่องทางธรรมชาติบริเวณชายแดน ซึ่งหากพบกรณีดังกล่าว ให้ดำเนินการตามระเบียบกฎหมายที่เกี่ยวข้องและมาตรการป้องกันโรคที่กระทรวงสาธารณสุขกำหนดอย่างเข้มงวด
วันอังคารที่ 1 กันยายน 2563
‘จับกัง1’ ห่วงอาการป่วยล่ามไทยในซาอุฯ ประสาน กต. นำกลับมารักษาตัวที่ไทย 2 ก.ย.นี้
รัฐมนตรีว่าการกระทรวงแรงงาน เผยความคืบหน้าอาการป่วยของล่ามประจำสำนักงานแรงงานในประเทศซาอุดีอาระเบีย ล่าสุดอาการปลอดเชื้อโควิด – 19 แล้ว กระทรวงแรงงาน ได้ดำเนินการประสานกับกระทรวงการต่างประเทศ เพื่อส่งกลับล่ามไทยมารักษาตัวที่ประเทศไทยในวันที่ 2 กันยาย
เมื่อวันที่ 1 กันยายน 2563นายสุชาติ ชมกลิ่น รัฐมนตรีว่าการกระทรวงแรงงานเปิดเผยถึงความคืบหน้าอาการป่วยของนายหมัด มะมิน ล่ามประจำสำนักงานแรงงานในประเทศซาอุดีอาระเบีย และการดำเนินการส่งกลับมารักษาตัวที่ประเทศไทย ล่าสุดได้รับรายงานจากนาวาตรีวิทวัส กู้ประเสริฐ อัครราชทูตที่ปรึกษา (ฝ่ายแรงงาน) สำนักงานแรงงานในประเทศซาอุดีอาระเบีย (กรุงริยาด) ว่า สนร.ริยาดได้ประสานกับ สอท.ริยาด เพื่อร่วมประสานอำนวยความสะดวกในการนำตัวนายหมัด มะมิน ล่ามประจำสำนักงานแรงงานในประเทศซาอุดีอาระเบียออกจากโรงพยาบาล Ad Diriyah เพื่อเดินทางไปยังสนามบินนานาชาติ King Khaled และเดินทางกลับมารักษาตัวที่ประเทศไทยด้วยเครื่องบินนำส่งผู้ป่วย Air Ambulance ซึ่งการเดินทางในครั้งนี้จะมีนายสธน เกษมสันต์ ณ อยุธยา อุปทูต ณ กรุงริยาด ร่วมเดินทางไปส่งตัวล่ามที่สนามบินในครั้งนี้ด้วย
อัครราชทูตที่ปรึกษา (ฝ่ายแรงงาน) สนร.ริยาด กล่าวต่อว่า สำหรับอาการป่วยของนายหมัด มะมินล่ามประจำสำนักงานแรงงานในประเทศซาอุดีอาระเบีย ก่อนหน้านี้มีอาการป่วยเนื่องจากติดเชื้อโควิด – 19 และได้รักษาตัวอยู่ในห้องไอซียูนานกว่า 1 เดือน จนมีอาการดีขึ้นและจะกลับมารักษาตัวที่ประเทศไทย
เมื่อเดินทางมาถึงประเทศไทยรมว.แรงงานได้มอบหมายให้ด่านตรวจคนหางานดอนเมือง อำนวยความสะดวกแก่เจ้าหน้าที่ในการเดินทางกลับของล่าม โดยในวันที่ 31 ส.ค.63 เครื่องบินนำส่งผู้ป่วย Air Ambulance
วันพฤหัสบดีที่ 27 สิงหาคม 2563
กระทรวงดิจิทัลฯ ร่วมสมาคมผู้ใช้ดิจิทัลไทย จัดงาน eGovernment Forum 2020
กระทรวงดิจิทัลฯ ร่วมสมาคมผู้ใช้ดิจิทัลไทย จัดงาน eGovernment Forum 2020
กระทรวงดิจิทัลฯ ร่วมสมาคมผู้ใช้ดิจิทัลไทย จัดงาน eGovernment Forum 2020 เปิดเวทีถกกระบวนทัศน์การทำงานและการให้บริการของภาครัฐ ด้วยการใช้เทคโนโลยีดิจิทัล นำประเทศไทยเข้าสู่ Digital Economy
นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม เป็นประธานเปิดงานและเป็นองค์ปาฐกถาพิเศษในงาน August Series 2020 ซึ่งประกอบด้วยงาน eGovernment Forum, Digtal HR Forum, Big Data & Clound โดยงาน eGovernment Forum 2020 จัดขึ้นภายใต้แนวคิดหลัก Empowering Thailand Through Trusted Digital Public Service ซึ่งเป็นความร่วมมือระหว่างกระทรวงดิจิทัลเพื่อเศรษฐกิจและสังคม และสมาคมผู้ใช้ดิจิทัลไทย (DUGA) เป็นเจ้าภาพในการจัดงาน โดยจัดขึ้นระหว่างวันที่ 26 - 27 สิงหาคม 2563 ณ ศูนย์ประชุมวายุภักษ์ ห้องวายุภักษ์ 2-4 ชั้น 4 โรงแรมเซ็นทราศูนย์ราชการ แจ้งวัฒนะ กรุงเทพฯ
ทั้งนี้ภายในงานมีการจัดแสดงนวัตกรรมและสัมมนาวิชาการ การปาฐกถาพิเศษผู้บริหารระดับสูงจากภาครัฐ การเสวนาแลกเปลี่ยนความรู้จากผู้ทรงคุณวุฒิทั้งจากภาครัฐ และเอกชน การสัมมนาวิชาการนำเสนอหัวข้อเทคโนโลยีและโชลูชั่น และการถ่ายทอดประสบการณ์จากผู้เชี่ยวชาญ ความก้าวหน้า และประโยชน์จากเทคโนโลยี จากผู้ประกอบการ และผู้ใช้ไอซีที ในการนี้ นายภุชพงค์ โนดไธสง รองปลัดกระทรวงดิจิทัลเพื่อเศรษฐกิจและสังคม ร่วมเป็นวิทยากรในงานอบรมสัมมนา Big Data & Cloud Computting 2020 หัวข้อเสวนา1: Emphasizing Privacy Protection in Data Activities อีกด้วย
สำหรับวัตถุประสงค์การจัดงานครั้งนี้ เพื่อเพิ่มประสิทธิภาพและประสิทธิผลในการใช้ดิจิทัลเทคโนโลยีการบริหาร การบริการ และการพัฒนาเพื่อให้พร้อมรองรับการเดินหน้าประเทศไทยเข้าสู่ Digital Economy ที่ digital technology จะไม่ได้เป็นเพียงเครื่องมือสนับสนุนการทำงาน หากแต่จะหลอมรวมเข้ากับทุกกระบวนการ และเป็นตัวขับเคลื่อนทุกกิจกรรมอย่างแท้จริง การปฏิรูปกระบวนทัศน์การทำงานและการให้บริการของภาครัฐ ด้วยการใช้เทคโนโลยีดิจิทัล และการใช้ประโยชน์จากข้อมูล จึงเป็นสิ่งที่หลีกเลี่ยงไม่ได้ ประเทศไทยจึงจำเป็นต้องมีแผนพัฒนารัฐบาลดิจิทัลที่มีความชัดเจนเกี่ยวกับทิศทางการพัฒนาในระดับประเทศที่สอดคล้องกันระหว่างทุกหน่วยงาน โดยมีองค์ประกอบของยุทธศาสตร์กรอบการพัฒนา และแผนการดำเนินงาน (Roadmap) เพื่อเป็นแนวทางการยกระดับขีดความสมารถเชิงดิจิทัลของภาครัฐไทย
*****************
วันศุกร์ที่ 28 สิงหาคม 2563
รัฐมนตรีเกษตรฯ เป็นผู้แทนรับหนังสือร้องเรียนจากสมาคมการประมงแห่งประเทศไทย
รัฐมนตรีเกษตรฯ เป็นผู้แทนรับหนังสือร้องเรียนจากสมาคมการประมงแห่งประเทศไทย พร้อมเร่งรัดติดตามการดำเนินงานสินเชื่อเพื่อเสริมสภาพคล่องผู้ประกอบการประมง
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เป็นผู้แทนนายกรัฐมนตรีในการรับมอบหนังสือร้องเรียนจากสมาคมการประมงแห่งประเทศไทย ที่ยื่นขอให้รัฐบาลได้มีการแก้ไขปัญหาต่าง ๆ โดยได้มีการพูดคุยหารือ และจะทำสรุปข้อเรียกร้องเพื่อนำเรียนนายกรัฐมนตรีต่อไป ซึ่งคาดว่าจะสามารถนำเรียนได้ภายในสัปดาห์หน้า
นอกจากนี้ รัฐมนตรีว่าการกระทรวงเกษตรและสหกรณ์จะเร่งดำเนินการเรื่องสินเชื่อเพื่อเสริมสภาพคล่องผู้ประกอบการประมง กรอบวงเงิน 10,300 ล้านบาท ที่ยังติดขัดอยู่ ซึ่งปัจจุบันอยู่ในขั้นตอนการดำเนินงานของธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) โดยจะประสานงานและเร่งดำเนินการแก้ไขให้โดยเร็วต่อไป
วันเสาร์ที่ 5 กันยายน 2563
"ค่ายศิลปะเพื่อมวลมนุษย์" ส่งเสริมศักยภาพเด็กพิการให้เป็นกำลังสำคัญของสังคมและประเทศชาติสู่อนาคต
เป็นกิจกรรมที่รวมบุคคลทุกประเภทร่วมกับผู้พิการ มาใช้ชีวิตร่วมกัน เรียนรู้ผ่านการสร้างสรรค์ผลงานศิลปะร่วมกัน ซึ่งได้ดำเนินการมาอย่างต่อเนื่องมาแล้วถึง 24 ปี ทำให้เชื่อมั่นว่า คนเราทุกคนสามารถเรียนรู้ และพัฒนาได้
เด็กพิการก็มีความสามารถเรียนรู้ได้ ปรับตัวได้เช่นกัน กิจกรรมศิลปะเพื่อมวลมนุษย์ จึงเป็นเวทีหนึ่งที่จะให้เยาวชนได้แสดงออก ช่วยให้ได้มีโอกาส มีคนเข้าใจและร่วมมือ นับว่าเป็นเรื่องที่น่ายินดีที่สังคมไทย ที่มีการสนับสนุนคนพิการให้อยู่ร่วมกันในสังคมได้สะดวกยิ่งขึ้น ทำให้เด็กพิการสามารถเป็นกำลังสำคัญที่มีค่ายิ่ง ต่อสังคมและประเทศชาติในอนาคตได้ต่อไป
โดย พล.อ.ประวิตร วงษ์สุวรรณ รอง นรม. ได้มอบหมายให้ พล.อ.ณัฐ อินทรเจริญ ปล.กห. เป็นประธานในพิธีลงเสาเอก อาคารเรียนรู้เพื่อพัฒนาศักยภาพเด็กพิการ "โครงการค่ายศิลปะเพื่อมวลมนุษย์" ณ Art for All Village ถนนประชาร่วมใจ 31 เขตคลองสามวา กรุงเทพมหานคร